Suid-Afrika stuur afvaardiging na Israel oor Gasa-konflikFoto: stiripesurse.ro Pres. Jacob Zuma stuur ‘n spesiale afvaardiging na Israel en die Palestynse gebiede, omdat vrede in die gebied in Suid-Afrika se belang is, aldus Suid-Afrika se minister van internasionale betrekkinge, Maite Nkoana-Mashabane. Die afvaardiging staan onder die leiding van die bekende pro-Palestynse voormalige adjunk-minister, Aziz Pahad. Pres. Jacob Zuma gaan ook ‘n uitnodiging aan die Palestynse president, Mahmoud Abbas, rig om ‘n werksbesoek aan Suid-Afrika te bring. Intussen styg die dodetal aan weerskante van die strydendes in die Gasastrook. Sedert die vyandelikhede 15 dae gelede begin het, het bykans 600 mense reeds omgekom. Israel het reeds 20 ongevalle gely, waarvan 18 soldate is. Een Israelse soldaat word vermis, en is waarskynlik dood. Hamas maak daarop aanspraak dat hy gevange geneem is. Na daelange bombardemente, en twee skietstilstande wat telkemale deur die Palestyne geskend is, het Israel tot ‘n grondaanval oorgegaan. Die hoofdoel is om tonnels wat Hamas onder die grens deur grawe, te vernietig. Van die tonnels is 100 meter diep, en kilometers lank, en het veelvuldige versteekte ingange in geboue. Israel moet ‘n strook van ongeveer 2 kilometer diep in Gasa deursoek om seker te wees alle tonnels is vernietig. Hamas gebruik die tonnels om items te smokkel, maar ook om invallers in Israel in te stuur. ‘n Israelse soldaat, wat later vir ‘n duisend Hamas-gevangenes in Israel verruil is, is vroeër so uit Israel ontvoer. Intussen het ‘n Israelse koerant ‘n VN-woordvoerder aangehaal wat baie ontsteld is na die VN-agentskap in die Gasa-strook vasgestel het dat die Palestyne ‘n skool onder die beheer van die agentskap gebruik het om vuurpyle te stoor. Beide strydende kante maak intensief van propaganda gebruik, en joernaliste en ander waarnemers het ‘n strawwe taak om ‘n objektiewe prentjie te vorm van wat aangaan. Israel se taak word onder meer erg bemoeilik deurdat Hamas nie skroom om burgerlikes as skilde te gebruik wanneer vuurpyle op Israelse woonbuurtes afgevuur word nie. Skoolterreine en selfs hospitale se dakke is al hiervoor gebruik, terwyl Hamas van sy operasionele sentrums ook reeds in hospitale, moskees en woonstelblokke ingerig het. Intussen lyk dit of die konflik na die Wesoewer en Oos-Jerusalem oorspoel. Berigte is ontvang dat Palestynse oproeriges Israelse patrollies met sg Molotv cocktails bestook het, en minstens een Paletynse bevelvoerder op die Wesoewer is in die proses doodgeskiet. Die VN se Veiligheidsraad dring op ‘n skietstilstand aan wat tot langdurige vrede kan lei. Die VN se sekretaris-genraal, Ban ki-Moon is na die gebied onderweg. Bronne: Sapa, Trouw, Christian Science Monitor, Christian Coalition of America